39. schôdza NR SR - 6.deň - A. dopoludnia
Dátum: 2025-09-17
Poslanec: Hajko, Jozef (KDH)
Druh vystúpenia: Vystúpenie v rozprave

Vážený pán predsedajúci, vážený pán minister, na úvod musím povedať, že nečakal som pred hodinou, keď tu vystúpil minister financií k skrátenému legislatívnemu konaniu, že o hodinu, o hodinu budem ako zástupca klubu KDH vystupovať už priamo k tomuto zákonu. Toto všetko svedčí o tom, akú váhu dávame tomuto zákonu. Uvedomme si, prosím pekne, že na základe tohto zákona bude postupovať tento štát budúci rok a ak sa nebude tomuto štátu dariť budúci rok, nebude sa dariť jeho obyvateľom. Tak to nebude len že zlý rok, ale poviem, že to bude aj rok, keď sa opäť priblížime k priepasti bankrotu. Je to skutočne tak. Prečo to hovorím? Hovorím to preto, že táto vláda za dva roky nedokázala ozdraviť verejné financie ani o kúsok. Deficit verejných financií je vyšší, bol minulý rok vyšší, ako bol v roku 2023, a tento rok bude zhruba na takej istej úrovni. To som si nevymyslel, pán minister, toto hovorí Rada pre rozpočtovú zodpovednosť, ústavná inštitúcia, ktorá stráži zdravie verejných financií. Ja som pred hodinou chcel aj vystúpiť k, reagovať na vystúpenie ministra, ktorý si zobral slovo ešte k tomu skrátenému konaniu, keďže som sa nedostal k slovu, lebo nás zahatali, nedovolili nám rozprávať, tak budem teraz najskôr reagovať na to, čo hovoril minister vo svojom predposlednom vystúpení, teda pred tou hodinou. A musím byť osobný, ináč mi to nejde. Pán minister, pán Kamenický bol ministrom financií aj v roku 2019 a pripravoval rozpočet na rok 2020. Ja si spomínam, ako sa pripravoval ten rozpočet. Ja prečítam aj jeho citáty: „Balansujeme na hrane." Ledva ten rozpočet zostavil, zostavil minister financií. Prosím vás pekne, to bolo v stave, keď Slovensko bolo v pomerne vysokom hospodárskom raste, keď o pandémii nevedel nikto, keď sa možno črtala energetická kríza, pretože začali byť problémy s ruským plynom, a vtedy minister hovoril, ten rozpočet sa nedá, nedá zostaviť ľahko. Vtedy plánoval deficit pol percenta hrubého domáceho produktu. Úžasné číslo. Hoci cieľ, ktorý mala vláda predtým, bolo dospieť k vyrovnanému rozpočtu. Ale plánoval takýto deficit. Čo sa stalo potom? Rozpočet táto snemovňa prijala, teda v inej zostane, ale prijala, čo sa dialo potom. Blížili sa voľby vo februári 2020. Štyri dni pred voľbami sa zišla snemovňa na návrh vládnych strán a prijala niekoľko zákonov. A jeden z tých zákonov bol zákon o 13. dôchodku, ktorým sa tak vystatuje minister financií a predstavitelia vlády. Ten zákon o 13. dôchodku priniesol úplne nový parameter do rozpočtu, ktorý mal padnúť do rúk novej vlády, však aj padol. Viete, aký bol vtedy plánovaný dosah na verejné financie? Ja vám to poviem úplne presne, 442 mil. eur v roku 2020. To bola sekera zaťatá, ktorú tie vládne strany vtedy zaťali tú sekeru s vedomím, že nová vláda bude musieť túto sekeru znášať. Do roku 2023 na tých 13. dôchodkov to malo byť až 553 mil. eur. Dnes už hovoríme pomaly o miliarde. Preto sa vyjadrujem k 13. dôchodkom. Pán minister, vám by malo ležať na srdci, ako vyzerá hospodárenie Sociálnej poisťovne a ako vyzerá hospodárenie štátu, na čo tento štát má a na čo nemá. Čo sa stalo ďalej? Slovensko vhuplo do pandémie, ešte to zažil aj predseda vlády Pellegrini, vhuplo do pandémie obrovskej. Prvá vlna, po prvej vlne to vyzeralo celkom nádejne, druhá vlna prišla v septembri. Čo, v tom čase v podstate zastala ekonomika, museli sa prijímať opatrenia, na ktoré nikto nebol zvyknutý, na celom svete. Takisto aj Slovenská republika. Nechcem ospravedlňovať, že sa spravili prešľapy, vôbec nie, mohol by som hovoriť o očkovacej lotérii nezmyselnej a tak ďalej, ale prišla, prišli, prišli veľmi ťažké časy, ktoré mali nápor na verejné financie. A čo vyhlásil pán Kamenický v parlamente? Ja vám to prečítam, bolo to v októbri 2020: „Peniaze na vyplácanie 13. dôchodkov neboli v rozpočte na tento rok vyčlenené, ale každý minister financií by na ne zdroje našiel." Toto hovorí hospodár, ktorý, teda hospodár nášho štátu, ktorý dnes má dať dohromady verejné financie. Nabáda priamo vládu, ktorá vtedy bola, aby míňala peniaze nad to, čo on nastavil. Rozumiete? A teraz tento človek nám ide zachraňovať verejné financie. Predseda vlády ho vyslal, vyslal ako nejakého gladiátora so zlými posolstvami, že čo všetko bude musieť spraviť táto vláda. Ani sa k tomu nevyjadroval, lebo je to háklivá téma, pretože všetci vieme, že konsolidácia je bolestivá vec a vidíme, tak ako to robí vláda, že tú bolesť, tú bolesť hádže na občanov, na živnostníkov, na zamestnávateľov, ale nie na seba. A teraz ku konkrétnemu zákonu. Viete čo, nemal som čas sa pripraviť, poviem to úplne otvorene. Novinári mali záujem o to, že aby sme sa vôbec vyjadrili k tomu a ja ako som dával interview novinárom, tak som sa jedným okom pozeral na obrazovku, kde bol minister financií a predstavoval návrh tohto zákona. Toto je príprava, toto je, toto sú podmienky prípravy na zákon, ktorý bude hýbať Slovenskom celý budúci rok. Toto. A nielen to, dnes skončíme túto diskusiu, vystúpia po mne ďalší, jednoducho nám zase zviazali ruky. Ja na to hovorím, je veľmi smutné, keď zapchávate poslancom ústa a oni dokonca musia vychádzať do ulíc, je to skutočne tragédia, tragédia, aby my, čo tu máme rokovať riadne o zákonoch, sme boli nútení ísť na námestia a tam hovoriť o tom, že akým spôsobom, akým zlým spôsobom sa to robí. Ku konkrétnemu návrhu zákona. Áno, kolega Jakab to krásne odhalil, skutočne je tam prekopírovaný text v predkladacej správe z minulého roka, keď sme mali predloženú konsolidáciu, konsolidácia na rok 2025. Ale viete, čo je na tom najhoršie? Že ten text je stále aktuálny. To je na tom úplne najhoršie. Pretože keď prečítam vetu: „Hrubý dlh Slovenskej republiky sa nachádza blízko úrovni 60 % HDP a schodok hospodárenia sa v tomto roku a v najbližších rokoch očakáva blízko 6 % HDP." Čo to znamená? Je to skutočne, skutočne to hrozí. Znamená to, že Slovensko bude deficitne ďalej veľmi, s hlbokým deficitom hospodáriť ďalej. Čo to znamená pre ekonomiku? Čo to znamená pre štát? Poviem len jedno číslo. Za rok 2024 vzrástol hrubý dlh Slovenskej republiky o takmer 9 mld. eur. Keby sme, keby všetci zamestnanci, ktorí sú na Slovensku, zarábali priemernú mzdu a chceli by tento dlh, ten, iba ten nárast toho dlhu zaplatiť, tak dve mesačné výplaty by museli odovzdať štátu. Dve mesačné výplaty. Toto je to číslo. To je obrovské číslo. A teraz si predstavme, že tak pôjdeme ďalej a ten dlh bude rásť. Predstavme si, čo sa bude diať, ja som zvedavý, čo sa bude diať aj s ratingom, ale čo sa bude, čo sa bude diať s platením našich záväzkov. Dve miliardy eur tento rok. Kam sa dostaneme? My pomaličky veľkú časť štátneho rozpočtu budeme míňať len na to, že budeme platiť úroky, nič iné, ten dlh bude rásť a budeme len platiť úroky, úroky, úroky, úroky. A nedajbože, aby nám ten rating klesol, budeme platiť ešte väčšie úroky. To je vlastne prípad, do ktorého sa, situácia, do ktorej sa dostalo pred 15 rokmi Grécko. A tam sa môžeme dostať aj my. Teraz, ako vyzerá vládna konsolidácia? Keby som mal, keby už bol nový rokovací poriadok, tak vám ukážem graf, ale nemôžem ho ukázať, lebo som si ho tu nenakreslil a doniesol, tak poďme na to. Konsolidácia budúci rok má byť v objeme 2,7 mld. eur. Čo je za tým číslom? Najskôr spomeniem tie energodotácie, 435 mil. eur, to znamená, to je 16 % z tejto sumy má ísť na energodotácie. Nestihol som si ešte pozrieť zákon, lebo tá rýchlosť je šialená, s ktorou prijímame na Slovensku zákony, ale vláda už prijala nejaký zákon o energopomoci, ale ak som dobre videl, tak som nazrel, že neurobila nič iné, len posunula, akým spôsobom sa tie peniaze budú vyplácať na vládu, nariadením. To znamená, vláda si rozhodne sama, lebo jej to zákon umožní. Tých 435 mil. eur, uvidíme, asi to bude zase len plošné. Tých 435 mil. eur nemá ísť z peňazí štátneho rozpočtu, ale z eurofondov. No úžasné. Toto je konsolidačné opatrenie v objeme 16 %. Čo to je? =====